לאחר סוף שבוע שכלל גשם קל ושיטפונות בנחלי הדרום שכמעט גבו את חייהם של מטיילים, מזג האוויר ממשיך להתקרר ולהוות סיכון גם השבוע. היום (ראשון) יהיה מעונן חלקית וצפויים גשמים קלים בצפון הארץ ובמרכזה, לצד סופות רעמים בודדות. קיים חשש משיטפונות בנחלי המזרח.
הטמפרטורות החזויות למהלך היום: בקצרין 21 מעלות, בנהריה 23, בצפת 16, בטבריה 25, בחיפה 22, בטייבה 24, באריאל 20, בתל אביב 23, ברחובות 24 מעלות, בירושלים 19, בבית שמש 24, בים המלח 27, בבאר שבע 24, במצפה רמון 20 ובאילת 28 מעלות.
ביום שני המגמה תשתנה ותורגש התחממות משמעותית. עדיין ייתכן גשם קל ומקומי, אך תורגש עלייה בטמפרטורות. ההתחממות תמשיך גם ליום שלישי - שצפוי להיות היום החם והנוח ביותר השבוע.
החל מיום רביעי צפויה מערכת גשם נוספת להגיע לישראל, שתלווה אותנו עד סוף השבוע. הטמפרטורות ירדו במידה ניכרה ותהיינה נמוכות מהרגיל לעונה. גשמים מקומיים ירדו ברוב אזורי הארץ וילוו בסופות רעמים יחידות. צפויים שיטפונות בנחלי הדרום ומזרח הארץ.
למרות השיטפונות הרבים בדרום, כמויות המשקעים אתמול לא היו גדולות מדי: 10 מ"מ במצפה רמון, 8 בראש הנקרה, 7 בחיפה ומילימטרים בודדים בעוטף עזה. ולמרות זאת, במהלך סוף השבוע טופלו 11 אירועי חילוץ בנחלי הארץ.
המרכזי והמסוכן מביניהם היו 17 מטיילים שנקלעו לשיטפון בנחל ערוד מדרום למצפה רמון. המטיילים פונו על ידי המחלצים בשתי קבוצות, כשאחד מהם פצוע באורח בינוני. הרכב שבו נסעו טבע בזרמים, אך הם הצליחו לטפס למקום בטוח בו הם חיכו עד שפונו בעזרת מסוק. במקרה אחר, גם הוא באותו הנחל, קבוצה של 12 מטיילים נקלעו גם הם לשיטפון. גם במקרה הזה - הצליחו המטיילים להגיע לטפס למקום מבטחים משם פונו.
במהלך הפעולה נעשו סריקות נרחבות בידי 669 ויחידת ההצלה של הר נגב. במהלך היום צילמו חמשת המטיילים את השטפונות אותם הם רדפו. באחד מהם נראה נחשול של מים שמגיע ומציף את האזור תוך שניות וממחיש את הסכנה אליה הם בסופו של דבר נקלעו.